**รู้ทันมะเร็ง : สมุนไพรไทยกับมะเร็ง**

**รู้ทันมะเร็ง : สมุนไพรไทยกับมะเร็ง : นพ.วีรวุฒิ อิ่มสำราญ**

                   นับวันผู้ป่วยโรคมะเร็งในบ้านเราจะเพิ่มมากขึ้น เป็นสาเหตุการตายอันดับหนึ่งของคนไทยนำโด่งทิ้งอันดับสองอย่างอุบัติเหตุเกือบเท่าตัว โฆษณาประชาสัมพันธ์เรื่องการใช้สมุนไพรในการป้องกัน รักษามะเร็งก็ออกมาไม่เว้นแต่ละวัน วันนี้ถือโอกาสพูดถึงหลักการของการทำวิจัยสมุนไพรเพื่อพัฒนาเป็นยา เพื่อใช้ในการป้องกัน การรักษาโรคมะเร็งและการส่งเสริมสุขภาพของผู้ป่วยโรคมะเร็ง เพราะเป็นหลักคิดพื้นฐานที่สำคัญและเพื่อสร้างความรู้ความเข้าใจที่ถูกต้องแก่ผู้บริโภค

                   ชาวบ้านทั่วไปคงไม่รู้หรอกว่าการได้มาซึ่งยาแผนปัจจุบันขนานใหม่ๆ ที่จะออกมาใช้รักษาโรคนั้น นักวิจัยของบริษัทยาต่างประเทศที่มีเงินทุนมหาศาลนั้น ต้องใช้เวลาถึง 10-15 ปี ใช้เงินในการพัฒนายาใหม่หนึ่งตัวนั้นตกประมาณ 800 ล้านเหรียญสหรัฐหรือ 24,000 ล้านบาท แต่ยาสมุนไพรบ้านเรานั้น ส่วนใหญ่ทำการศึกษาวิจัยกันโดยหน่วยงานภาครัฐที่มีงบประมาณจำกัด ย่อมต้องใช้เวลายาวนานกว่าเป็นธรรมดา แต่การวิจัยสมุนไพรในระดับปรีคลินิกซึ่งเป็นการวิจัยในระดับเซลล์มะเร็งในห้องทดลองและในสัตว์ทดลอง ก่อนที่จะนำไปใช้ในคนจริงๆ นั้น มีประเด็นที่นักวิทยาศาสตร์เขาให้ความสนใจความสำคัญเป็นพิเศษ นับตั้งแต่เรื่องการป้องกันการเกิดโรคมะเร็ง โดยการศึกษาหาสมุนไพรหรือสารจากสมุนไพรที่มีคุณสมบัติในการป้องกันยับยั้ง ขัดขวางการเปลี่ยนแปลงที่นำไปสู่ขบวนการก่อกำเนิดเซลล์มะเร็ง ในส่วนของการวิจัยเพื่อหายารักษาโรคมะเร็ง มีการศึกษาหาสมุนไพรที่ออกฤทธิ์ลดการแบ่งตัว ลดการเพิ่มจำนวนเซลล์มะเร็ง และลดขนาดของก้อนมะเร็ง ศึกษาหาสมุนไพรที่ออกฤทธิ์ยับยั้งขบวนการแพร่กระจายของเซลล์มะเร็งไปอวัยวะอื่น ศึกษาหาสมุนไพรที่ออกฤทธิ์ยับยั้งขบวนการสร้างเส้นเลือดที่จะมาเลี้ยงก้อนมะเร็ง ทำให้เซลล์มะเร็งขาดออกซิเจนและอาหาร ก้อนมะเร็งก็จะฝ่อและตายไปในที่สุด  ซึ่งเป็นการทำลายเซลล์มะเร็งแบบจำเพาะเจาะจงที่เป้าหมายโดยตรงและเพื่อให้มีผลข้างเคียงต่อเซลล์ปกติน้อยที่สุด

                   ในส่วนของการวิจัยเพื่อการส่งเสริมสุขภาพของผู้ป่วยโรคมะเร็ง ก็มีการศึกษาหาสมุนไพรที่ออกฤทธิ์ ในการสร้างเสริมระบบภูมิคุ้มกันของร่างกายให้ผู้ป่วยโรคมะเร็งมีร่างกายที่แข็งแรง สามารถต่อสู้กับโรคมะเร็งได้ นอกจากนั้น ยังมีการศึกษาหาสมุนไพรหรือสารที่ออกฤทธิ์ลดอาการดื้อยา ป้องกันการขับยาเคมีบำบัดออกจากเซลล์มะเร็ง เพื่อเพิ่มประสิทธิภาพในการรักษามะเร็งของยาเคมีบำบัด และศึกษาค้นหาสมุนไพรที่ช่วยลดผลข้างเคียงและอาการไม่พึงประสงค์จากการได้รับยาเคมีบำบัด ที่สำคัญคือศึกษาความเป็นพิษของสมุนไพร เพื่อความปลอดภัยในการใช้สมุนไพร และพัฒนาผลิตภัณฑ์ยาสมุนไพรในรูปแบบที่เหมาะสม เพื่อนำไปใช้ในการวิจัยในคนจริงๆ หรือในระดับคลินิกต่อไป

                   เห็นรึยังครับว่าการวิจัยสมุนไพรเพื่อช่วยป้องกันและรักษาโรคมะเร็งนั้น มีแง่มุมและประเด็นปลีกย่อยมากมาย อย่างกลุ่มงานวิจัย สถาบันมะเร็งแห่งชาติ กรมการแพทย์ ทำการวิจัยสมุนไพรไทยมาอย่างต่อเนื่องกว่า 40 ปี โดยสืบค้นข้อมูลจากตำราแพทย์แผนไทย แพทย์พื้นบ้าน ปากคำชาวบ้านและสมุนไพรที่ผู้ป่วยนิยมใช้ในการบำบัดรักษาโรคมะเร็ง จากจำนวนสมุนไพรไทย 1,000 กว่าชนิด เหลือสมุนไพรที่สามารถนำไปวิจัยต่อในเชิงลึกประมาณ 50 ชนิด ซึ่งขณะนี้ก็ยังวิจัยกันอยู่อย่างต่อเนื่อง เอาไว้โอกาสหน้าจะมาว่าให้ฟังเป็นตัวๆ ไปนะครับ...ขอบอก